b'\n_START_ARTICLE_\nDalvi\xc4\x8do paveiksl\xc5\xb3 galerija\n_START_PARAGRAPH_\nDalvi\xc4\x8do paveiksl\xc5\xb3 galerija (angl. Dulwich Picture Gallery) \xe2\x80\x93 meno muziejus Londono pakra\xc5\xa1tyje. Pagrindin\xc4\x99 ekspozicijos dal\xc4\xaf sudaro Europos XVII ir XVIII a. tapyba. Galerijoje yra keletas kapitalini\xc5\xb3 Guido Reni ir Bartolom\xc3\xa9 Esteban Murillo darb\xc5\xb3.\n_START_SECTION_\nIstorija\n_START_PARAGRAPH_\nPaveiksl\xc5\xb3 kolekcijos prad\xc5\xbeia tapo Lenkijos karaliaus ir LDK did\xc5\xbeiojo kunigaik\xc5\xa1\xc4\x8dio Stanislovo Augusto Poniatovskio u\xc5\xbesakyti pirkti dail\xc4\x97s darbai Londono meno dileriams No\xc3\xabl Desenfans ir Francis Bourgeois RA. Kolekcija tur\xc4\x97jo tapti karali\xc5\xa1k\xc4\x85ja ATR meno kolekcija, nes prie\xc5\xa1 tai buvusieji karaliai, Saksonijos kurfiurstai, paveikslus rinko ir kolekcionavo Dresdene. 1795 m. buvo panaikinta ATR valstyb\xc4\x97 nesp\xc4\x97jus suformuoti ir perduoti kolekcijos. Tokiu b\xc5\xabdu kolekcija liko be savinink\xc5\xb3. Po nenusisekusi\xc5\xb3 bandym\xc5\xb3 parduoti visus darbus Europos meno rinkoje, paveikslai buvo padovanoti 1811 m. Dalvi\xc4\x8do, kaimo \xc5\xa1alia Londono, koled\xc5\xbeui su s\xc4\x85lyga, kad paveikslai bus vie\xc5\xa1ai prieinami visuomenei. Kartu Francis Bourgeois i\xc5\xa1k\xc4\x97l\xc4\x97 s\xc4\x85lyg\xc4\x85, kad galerijos pastat\xc4\x85 pastatyt\xc5\xb3 jo draugas architektas John Soane. Galerija tapo pirm\xc4\x85ja pasaulyje, specialiai pastatyta eksponuoti paveikslus. Atidaryta 1814 m. V\xc4\x97liau pastatas buvo prapl\xc4\x97stas ir kai kurios dalys perstatytos po to, kai pastatas nukent\xc4\x97jo 2-ojo pasaulinio karo bombardavim\xc5\xb3 metu. V\xc4\x97liau \xc4\xafterpta moderni\xc5\xb3 stiklini\xc5\xb3 konstrukcij\xc5\xb3.\n_START_SECTION_\nGalerijos eksponatai\n_START_PARAGRAPH_\nGalerijoje dominuoja XVII ir XVIII a. Europos dail\xc4\x97s meistr\xc5\xb3 k\xc5\xabryba (tarp j\xc5\xb3 \xe2\x80\x93 Rembranto, Antonio van Deiko, Muriljo, Puseno, Vato, Geinsboro, Rubenso, Tiepolo, Kanaleto). Nuolatin\xc4\x97je ekspozicijoje yra apie 350 paveiksl\xc5\xb3.'